นายกรัฐมนตรี สั่ง กทม. บริหารจัดการเตียงรองรับผู้ป่วยที่เพิ่มขึ้น ปิดสถานบันเทิง 41 จังหวัด มีผลหลังเที่ยงคืนวันนี้
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) หรือ ศบค. เปิดเผยว่า พลเอก ประยุทธ์ จันทร์โอชา นายกรัฐมนตรี ในฐานะ ผอ.ศบค. เรียกประชุมศูนย์ปฏิบัติการศูนย์บริหารสถานการณ์โควิด-19 หรือ ศปก.ศบค. เพื่อพิจารณาข้อกำหนด ที่ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ 2548 ให้สั่งปิดสถานบริการสถานที่เสี่ยงต่อการแพร่โรค สถานประกอบการ ที่มีลักษณะคล้ายสถานบริการ สถานบันเทิง ผับ บาร์ คาราโอเกะ สถานประกอบกิจการอาบอบนวด หรือสถานที่อื่น ที่มีลักษณะคล้ายกัน ใน 41 จังหวัด เป็นเวลา 14 วัน โดยจะมีผลหลังเที่ยงคืนของวันนี้ ส่วนสถานบริการที่ตั้งอยู่ในสถานที่อื่นใน 36 จังหวัดที่เหลือ ให้ผู้ว่าราชการจังหวัด ร่วมกับคณะกรรมการโรคติดต่อจังหวัด มีอำนาจดำเนินการตามกฎหมาย ว่าด้วยโรคติดต่อและพิจารณาสั่งปิดสถานที่นั้นเป็นการชั่วคราวได้ โดยเจ้าหน้าที่ฝ่ายปกครอง เจ้าหน้าที่ฝ่ายความมั่นคง ต้องประสานปฏิบัติงานอย่างใกล้ชิด และเพิ่มความเข้มงวดในการตรวจพื้นที่สถานที่ กิจการ หรือกิจกรรมต่างๆ ที่อาจจะมีความเสี่ยงต่อการแพร่ระบาดของโรคอย่างสม่ำเสมอ ส่วนการพิจารณาผ่อนคลายให้ผู้ว่าราชการจังหวัดร่วมกับคณะกรรมการโรคติดต่อจังหวัดเสนอต่อที่ประชุม ศปก.ศบค. ให้ตรวจสอบ กลั่นกรองและประเมินความเหมาะสม ก่อนเสนอให้นายกรัฐมนตรี พิจารณาต่อไปนายกรัฐมนตรี ได้เชิญผู้ที่เกี่ยวข้อง ทั้งนายกสมาคมโรงพยาบาลเอกชนและตัวแทนโรงพยาบาลเอกชน มาประชุมเกี่ยวกับสถานการณ์การระบาดของโรคโควิด-19 ที่เกิดขึ้น ซึ่งส่วนใหญ่อยู่ในพื้นที่กรุงเทพฯ โดยสั่งการให้ กทม. ดำเนินการขยายศักยภาพของเตียง เพื่อรองรับผู้ป่วยที่มีเพิ่มขึ้น รวมทั้งใช้โรงแรมเป็นสถานที่ดูแลผู้ป่วยที่ไม่มีอาการและสร้างโรงพยาบาลสนามเพิ่มเติมนายกรัฐมนตรี กล่าวว่า รู้สึกไม่สบายใจที่มีข่าวว่า รัฐบาลผูกขาดไม่ให้ภาคเอกชนสั่งซื้อวัคซีนเองได้ หรือเอื้อประโยชน์ให้กับเจ้าสัว ซึ่งจะต้องชี้แจงทำความเข้าใจเรื่องการจัดการวัคซีนให้ทุกฝ่ายเข้าใจชัดเจน ว่าขณะนี้วัคซีนยังไม่เพียงพอกับประชาชนทั้งประเทศ และวัคซีนที่รัฐบาลจัดให้มีเพียงพอสำหรับ 35 ล้านคน ซึ่ง นายกรัฐมนตรี ได้แจ้งให้ กระทรวงสาธารณสุข จัดหาวัคซีนเพิ่มเติมเพื่อให้ครอบคลุมประชาชน 40 ล้านคน โดยสมาคมนายกสมาคมโรงพยาบาลเอกชน ได้เสนอตัวในการจัดหาวัคซีน 10 ล้านโดส แต่ขอให้ภาครัฐอำนวยความสะดวกในการทำหนังสือเพื่อใช้ในการสั่งซื้อวัคซีนสำหรับการฉีดวัคซีนให้กับประชาชน นายกรัฐมนตรี มีความห่วงใย ต้องการให้กระทรวงสาธารณสุขฉีดวัคซีนให้เร็วขึ้น ซึ่งปลัดกระทรวงสาธารณสุข ได้แจ้งว่า ขณะนี้ศักยภาพการฉีดวัคซีนของกระทรวงสาธารณสุข ในการฉีดวัคซีนได้ 14,000 คนต่อวัน